b'\n_START_ARTICLE_\nTeam Liquid\n_START_SECTION_\nInterneto puslapis\n_START_PARAGRAPH_\nInterneto puslap\xc4\xaf 2001 m. \xc4\xafk\xc5\xabr\xc4\x97 olandai Victor Goossens ir Joy Hoogeveen. Tuo metu jo domenas buvo teamliquid.cjb.net, ta\xc4\x8diau jau 2002 m. persik\xc4\x97l\xc4\x97 atskiru adresu teamliquid.net. Pavadinimas buvo i\xc5\xa1rinktas lankytoj\xc5\xb3 balsavimu i\xc5\xa1 keli\xc5\xb3 pasi\xc5\xablyt\xc5\xb3 variant\xc5\xb3._NEWLINE_Interneto puslapis publikuoja elektroninio sporto StarCraft ir StarCraft II naujienas, ap\xc5\xbevalgas, straipsnius, \xc5\xbeaidim\xc5\xb3 \xc4\xafra\xc5\xa1us. Taip pat tiesiogiai transliuoja ar retransliuoja \xc4\xafvairius \xc5\xa1i\xc5\xb3 \xc5\xbeaidim\xc5\xb3 turnyrus. Wiki principu veikianti Liquipedia yra did\xc5\xbeiausia internete StarCraft enciklopedija, apra\xc5\xa1anti pa\xc4\x8dius \xc5\xbeaidimus, \xc5\xbeymesnius \xc5\xbeaid\xc4\x97jus, terminus, istorij\xc4\x85, strategij\xc4\x85, turnyrus ar kitokius renginius ir pana\xc5\xa1iai._NEWLINE_TLPD (Team Liquid Player Database) yra vis\xc5\xb3 \xc5\xbeymesni\xc5\xb3 StarCraft ar StarCraft II \xc5\xbeaid\xc4\x97j\xc5\xb3 oficiali\xc5\xb3 \xc5\xbeaidim\xc5\xb3 duomen\xc5\xb3 baz\xc4\x97 su apskai\xc4\x8diuotais kiekvieno ELO reitingais._NEWLINE_TL Fantasy StarCraft yra fantazijos sporto lyga, paremta Piet\xc5\xb3 Kor\xc4\x97jos elektroninio sporto scena._NEWLINE_Taip pat svetain\xc4\x97 tiesiogiai transliuoja \xc4\xafvairi\xc5\xb3 profesionali\xc5\xb3 \xc5\xbeaid\xc4\x97j\xc5\xb3 \xc5\xbeaidimus i\xc5\xa1 pirmojo asmens perspektyvos.\n_START_SECTION_\nKomanda\n_START_PARAGRAPH_\nTeam Liquid StarCraft komanda buvo \xc4\xafkurta 2000-aisiais metais, j\xc4\x85 remia austral\xc5\xb3 programin\xc4\x97s \xc4\xafrangos \xc4\xafmon\xc4\x97 The Little App Factory ir Razer USA. Nuo 2011 m. gegu\xc5\xbe\xc4\x97s komanda turi savo atskir\xc4\x85 puslap\xc4\xaf naujienoms ir informacijai._NEWLINE_Dalis Team Liquid nari\xc5\xb3 yra apsistoj\xc4\x99 Piet\xc5\xb3 Kor\xc4\x97joje, kur gyvena ir treniruojasi kartu su kor\xc4\x97jie\xc4\x8di\xc5\xb3 oGs (old generation starcrafters) komanda bei dalyvauja GSL turnyre.\n_START_SECTION_\nKor\xc4\x97joje\n_START_PARAGRAPH_\nI\xc5\xa1 trij\xc5\xb3 Team Liquid \xc5\xbeaid\xc4\x97j\xc5\xb3, gyvenusi\xc5\xb3 Piet\xc5\xb3 Kor\xc4\x97joje ir dalyvavusi\xc5\xb3 pirm\xc5\xb3j\xc5\xb3 dviej\xc5\xb3 GSL turnyr\xc5\xb3 atrankoje, tik Dario W\xc3\xbcnsch pavyko pereiti kvalifikacin\xc4\xaf etap\xc4\x85. Jis abu kartus i\xc5\xa1\xc4\x97jo \xc4\xaf GSL turnyr\xc4\x85 ir i\xc5\xa1krito pralaim\xc4\x97j\xc4\x99s antrame, o antr\xc4\x85 syk - pirmame etape._NEWLINE_Tre\xc4\x8diajame GSL turnyre Team Liquid sek\xc4\x97si \xc5\xa1iek tiek geriau. \xc4\xae pagrindin\xc4\xaf turnyra i\xc5\xa1 kvalifikacinio etapo i\xc5\xa1\xc4\x97jo net trys j\xc5\xb3 \xc5\xbeaid\xc4\x97jai, HayprO, Ret ir Jinro. Jinro sugeb\xc4\x97jo nueiti iki pat ketvirtfinalio, kur i\xc5\xa1krito 0:4 pralaim\xc4\x97j\xc4\x99s prie\xc5\xa1 Jang Min Chul (MC).\n_START_SECTION_\nRenginiai\n_START_PARAGRAPH_\nTeam Liquid organizuojamas kasmetinis Team Liquid Starleague turnyras yra pagal prizin\xc4\xaf fond\xc4\x85 vienas did\xc5\xbeiausi\xc5\xb3 StarCraft II turnyr\xc5\xb3 pasaulyje. Pirmuosius turnyrus r\xc4\x97m\xc4\x97 Razer, v\xc4\x97liau pagrindiniu r\xc4\x97m\xc4\x97ju tapo PokerStrategy.com. Paskutiniojo TSL turnyro prizinis fondas buvo 34 700 JAV doleri\xc5\xb3, i\xc5\xa1 kuri\xc5\xb3 15 000 doleri\xc5\xb3 atiteko pirmajai vietai.'